Μελέτη της βρογχικής υπεραντιδραστικότητας σε ασθενείς με ιδιοπαθή φλεγμονώδη νοσήματα του εντέρου
Authors: Αγοραστός Αντώνιος 
Published: August 2021

Σκοπός της μελέτης αυτής είναι να εκτιμηθεί σε ασθενείς με ελκώδη κολίτιδα και νόσο του Crohn, η υπεραντιδραστικότητα των βρόγχων σε συνάρτηση με τη διάρκεια, τη βαρύτητα, το στάδιο της νόσου, την ύπαρξη οικογενειακού ιστορικού και επιβαρυντικών παραγόντων, όπως το κάπνισμα και ο δείκτης μάζας σώματος, την ανταπόκριση στη θεραπεία, τα θεραπευτικά σχήματα, τις χειρουργικές επεμβάσεις που σχετίζονται με τη νόσο και την ύπαρξη εξωεντερικών εκδηλώσεων. Μελετήθηκαν 40 ασθενείς ηλικίας άνω των 18 ετών με ΙΦΝΕ και 40 άτομα παρόμοιας ηλικίας και φύλου χωρίς προβλήματα από το αναπνευστικό και πεπτικό σύστημα. Οι δύο ομάδες αξιολογήθηκαν με βάση την ηλικία, το φύλο, τον δείκτη μάζας σώματος και το κάπνισμα. Επίσης αξιολογήθηκαν για την ύπαρξη ιστορικού αλλεργικής και αναπνευστικής νόσου. Oι δύο ομάδες ήταν συγκρίσιμες ως προς τα βασικά χαρακτηριστικά. Δερματικές δοκιμασίες έγιναν σε όλους ασθενείς της μελέτης χρησιμοποιώντας δέκα κοινά αλλεργιογόνα. H υπεραντιδραστικότητα των βρόγχων ελέγχθηκε με τη δοκιμασία πρόκλησης με μεταχολίνη. Από τη μελέτη βρέθηκε υπεραντιδραστικότητα των βρόγχων σε σημαντικά υψηλότερο ποσοστό σε ασθενείς με ΙΦΝΕ (45%) σε σχέση με τους μάρτυρες (7,5%). Οι δείκτες φλεγμονής CRP και ΤΚΕ είχαν υψηλότερες τιμές στους ασθενείς με ΙΦΝΕ από τους μάρτυρες. Στους ασθενείς με ΙΦΝΕ η διάρκεια, η βαρύτητα, η εντόπιση και το στάδιο της νόσου, η ύπαρξη οικογενειακού ιστορικού, η λήψη φαρμάκων, η ύπαρξη εξωεντερικών εκδηλώσεων και χειρουργικών επεμβάσεων, δεν σχετιζόταν με την υπεραντιδραστικότητα των βρόγχων. Οι δερματικές δοκιμασίες δεν διέφεραν σημαντικά στις δύο ομάδες, ωστόσο η αντίδραση ήταν πιο έντονη στους ασθενείς με ΙΦΝΕ. Η σύγκριση των ασθενών με ΙΦΝΕ με βάση τη νόσο, δεν έδειξε διαφορά στις μελετούμενες παραμέτρους, εκτός από την ηλικία των ασθενών (νεότεροι οι ασθενείς με NC). Οι χειρουργικές επεμβάσεις που σχετίζονταν με τη νόσο δεν διέφεραν στη κατανομή στις δύο παθήσεις, ενώ ως προς τη συχνότητα, ήταν περισσότερες στη NC. Η σύγκριση των ασθενών με ΙΦΝΕ με βάση τη θετικότητα ή μη στη δοκιμασία μεταχολίνης, έδειξε ότι υπάρχει σημαντική διαφορά στο κάπνισμα, στην ομάδα των θετικών στη ΔΜ είναι περισσότεροι και βαρύτεροι οι καπνιστές, επίσης ο δείκτης φλεγμονής CRP ήταν σαφώς υψηλότερος στους θετικούς στη ΔΜ ασθενείς. Οι εξωεντερικές εκδηλώσεις ήταν περισσότερες στους αρνητικούς στη ΔΜ. Συμπερασματικά από τα αποτελέσματα της μελέτης διαπιστώθηκε υπεραντιδραστικότητα των βρόγχων σε υψηλό ποσοστό ασθενών με φλεγμονώδη νοσήματα του εντέρου χωρίς κλινική συμπτωματολογία από το αναπνευστικό σύστημα. Η υπεραντιδραστικότητα των βρόγχων: ήταν ανεξάρτητη από τη διάρκεια, τη βαρύτητα και το στάδιο νόσου, την ύπαρξη χειρουργικών επεμβάσεων και από την εντόπιση της νόσου, την ύπαρξη οικογενειακού ιστορικού με ΙΦΝΕ, καθώς και από τα φάρμακα που χρησιμοποιούνται είτε ως μονοθεραπεία είτε σε θεραπευτικά σχήματα για τα ΙΦΝΕ. Από τους επιβαρυντικούς παράγοντες ο δείκτης μάζας σώματος δεν σχετιζόταν με την υπεραντιδραστικότητα. Το κάπνισμα και ο δείκτης φλεγμονής CRP, βρέθηκε ότι σχετίζονταν με την υπεραντιδραστικότητα των βρόγχων. Οι εξωεντερικές εκδηλώσεις ήταν σημαντικά περισσότερες στους ασθενείς που ήταν αρνητικοί στη δοκιμασία μεταχολίνης σε σχέση με τους θετικούς ασθενείς. Η υπεραντιδραστικότητα των βρόγχων πιθανό να αποτελεί μια ξεχωριστή εξωεντερική εκδήλωση των ΙΦΝΕ.